**Udvikling i Idélandet**

Knus og high-fives møder en i et advokatkontor i Udkantsdanmark, men det er heller ikke en helt almindelig virksomhed.

Når Lotte Bliddal møder på arbejde om morgenen, møder hun sine medarbejdere med et knus. Det er blot én af de ting, der er anderledes hos Advokatfirmaet Johansen & Bliddal i den jyske by Videbæk.
Det eneste, der er udkant her, er udkanten af det traditionelle, og også derfor har virksomheden valgt at kalde Udkantsdanmark for Idélandet. For det er ikke kun naturen, der blomstrer her.

Lotte Bliddal blev medejer i faderens virksomhed i 2006, og siden da har hun arbejdet på at udvikle virksomheden og få den til at skille sig ud.
Det er lige fra de små ting som det hjerte-flag, der vejrer ved kontoret til den røde løber, der bliver rullet ud midt på fortovet ved særlige lejligheder.
Fokus ligger i at give advokaterne et mere personligt islæt. Noget, der også ligger i virksomhedens motto: ”LØSNINGER – med fokus på mennesket.”

Seneste skud på stammen er dvd-eksperimentet ”Fornyelse og Forandring.” Dvd’en, der indeholder et foredrag fra 2010, er naturligvis selvudgivet, og er for kort tid siden blevet sat til salg.
Det utraditionelle her, er at også 300 eksemplarer er blevet frigivet som låne-eksemplarer. Her forpligter man sig til at give dvd’en videre til en anden inden for 14 dage, men så er det til gengæld gratis at se den. Indtil videre cirkulerer dvd’en hovedsageligt i lokalområdet, men der er tydelige tegn på, at området bliver langsomt udvidet.

Her slutter det dog ikke. Der er mange andre planer, der skal føres ud i livet. En stor del af dem er allerede beskrevet i Lotte Bliddals Drømmeplan for 2015.
Det betyder, at der er ved at blive sat tv-studie op i kontoret. Det skal primært bruges til at give rådgivning til nuværende og potentielle kunder.
”Vi vil gerne give folk lidt ekstra. På denne måde kan vi kaste mere lys på en branche, som mange ellers opfatter som grå og kedelig,” fortæller Lotte Bliddal.
Hen ad vejen vil der blandt andet blive sat foredrag til rådighed om testamenter og rollen som bistandsadvokat.
De vil som udgangspunkt kunne downloades gratis på virksomhedens webshop, leoshop.dk, og der vil altid være uddrag på YouTube.

I det hele taget er der mange projekter, der skal sættes i værk inden for det næste halve års tid i Advokatfirmaet Johansen & Bliddal.
For efter sommerferien tager Lotte Bliddal et års orlov for at hellige sig familien. Det betyder blandt andet, at hendes tre børn bliver trukket ud af skolen, og familien trækker pælene op med Filippinerne som foreløbig destination.

For flere spørgsmål kan Lotte Bliddal kontaktes på 9717 2244 eller lb@paulex.dk.

Virksomhedens hjemmesider kan ses på:
www.paulex.dk
www.leobolig.dk
www.leoshop.dk